Line Barfod (EL), 2002-05-27:
Regeringens regionalpolitiske redegørelse har vi jo drøftet i dag sammen med forespørgslen om, hvordan vi sikrer gode og ligelige levevilkår.
Da jeg først læste redegørelsen og så på side 9, at man mener, at finansloven vil bidrage til en større lighed mellem de danske regioner, fordi hovedstadsområdet bærer en forholdsvis stor andel af de besparelser, der gennemføres, troede jeg, at det var en fejl, men jeg kunne så forstå på debatten - og indenrigsministeren gentog det - at det, man mener, sådan set er, at det er den måde, man ønsker en større ligelighed på, og Venstres ordfører talte om at udjævne forskellen. Nu kan man have forskellige ambitionsniveauer, og hvis det er regeringens ambitionsniveau, at man skal udjævne ved at skære mere på hovedstaden end på de øvrige regioner i landet, så ved vi da i hvert fald, hvad vi har i vente.
Vi kunne så høre på den konservative ordfører, at hun dog trods alt mente, at vi skulle have en hovedstad i landet, men vi er så spændte på at se, hvilket niveau den hovedstad skal være på.
Regeringens regionalpolitiske redegørelse taler om, at en bedre regional balance bl.a. skal sikres ved at målrette indsatsen mod de udkantområder, som har oplevet en økonomisk, beskæftigelsesmæssig og befolkningsmæssig tilbagegang, og man nævner i redegørelsen om udflytning af statslige arbejdspladser, at det er Lolland, Bornholm, det sydfynske område samt dele af Nordjylland.
Her er der en højere arbejdsløshed, en relativt stor gruppe står helt uden for arbejdsmarkedet, og der er relativt mange ældre.
Samtidig tvinger man kommunerne og amterne til at skære
Vi ser med de store nedskæringer, der er både på statens område og på amternes og kommunernes, at der er en lang række offentlige arbejdspladser, der skæres væk, og der kommer dårligere vilkår for de mennesker, der bor rundtom i landet
På uddannelsesområdet bliver der også skåret kraftigt, og vi ser protesterne fra erhvervsskolerne i disse dage.
Som også andre har været inde på, bliver der skåret voldsomt på folkeoplysningen.
Vi har også i mange debatter efterhånden været inde på, at der skæres ned på hele det boligsociale område.
Alle steder oplever folk altså, at man laver ringere vilkår.
De eneste, der får bedre vilkår, er erhvervslivet, sådan med rund hånd, og så håber man på, at hvis bare folk får en skattelettelse ude i erhvervslivet, jamen så kommer der nok en mere ligelig fordeling af arbejdspladser.
Men det er åbenbart ikke noget, man mener skal reguleres på nogen måde fra det offentlige side, og man bidrager bestemt heller ikke konstruktivt, når man samtidig skærer ned.
Når man nedlægger arbejdspladser, og man samtidig også giver dårligere vilkår på det sociale område, på sundhedsområdet, på uddannelsesområdet, på folkeoplysningsområdet, så er det ikke særlig attraktivt at blive boende rundtom i udkantområderne.
Samtidig er det, man kommer med på trafikområdet, motorveje.
Vi har også haft den helt konkrete debat i dag om Stålvalseværket oppe i Frederiksværk, der står foran en truende lukning.
Staten ejer jo en væsentlig del af Stålvalseværket, og Stålvalseværket løser en væsentlig samfundsmæssig opgave med genbrug af metalskrot.
Men vi har ikke kunnet få noget som helst bud på, hvad det så er
regeringen og de borgerlige partier vil gøre for at sikre Stålvalseværket og den vigtige opgave, der ligger der, eller for at sikre området omkring Frederiksværk-Hundested.
Der er ikke noget som helst, der tyder på, at regeringen og de borgerlige partier vil gøre noget for at løse den boligmangel.
Men da man samtidig skærer så meget ned på kommunerne, er signalet alle steder fra, at der bliver bygget færre almennyttige boliger.
Vores alternativ for at få en bedre regionalpolitik er at skabe økologisk bæredygtige lokalsamfund.
Det indebærer bl.a., at der skal være bedre vilkår for lokale produktionsvirksomheder som lokale mejerier og slagterier.
Her er det også vigtigt at sikre, at den kollektive trafik fungerer.
Den konservative ordfører var inde på, at motorvejene gjorde, at man kunne komme hurtigt ud af et område.
Vi synes, det er vigtigt at sikre, at der også er en effektiv kollektiv trafik, så man kan komme rundt i området, så folk faktisk også kan blive boende i udkantområderne og have et arbejde der frem for at være nødt til at flytte ind til de store centre og de store byer. Pinsepakken, som Enhedslisten var med til at gennemføre, omfattede gratis person- og cykeltranskport til de små øer i landet.
Det kostede kun sølle 6 mio. kr.
Vi synes, at man burde udbygge den type ordninger og i øvrigt også udbygge kollektiv bus- og togtrafik.
Det kunne være med til at sikre, at også de, der ikke har råd til at køre bil og køre på motorvejene, kunne komme rundt i landet, og det kunne sikre, at folk kunne blive boende også i udkantområderne.
Frem for at vi har nogle få store hovedspor igennem Danmark, kunne det faktisk betyde, at der var mulighed for at få udvikling i langt flere områder af landet.
Så er det vigtigt, i stedet for at man fortsætter med at nedlægge posthuse, nærbutikker, biblioteker, skoler osv., at folk har mulighed for at klare de daglige fornødenheder ved indkøb og andre aktiviteter i nærmiljøet.
Lokale posthuse bliver lukket som følge af markedet og globaliseringen, den blinde økonomiske vækst i vores samfund, og det er konkret, fordi flertallet i Folketinget ønsker, at alt skal kunne fungere på markedsvilkår, som vi også har hørt det flere gange i debatten i dag.
Det fører til det absurde, at man lukker de små posthuse og fjerner en vigtig del af den lokale service i stedet for at gå den anden vej og sikre og udvikle posthusene som et led i at sikre lokal service og lokale indkøbsmuligheder.
Samtidig burde der selvfølgelig også være en udbygning
lokalt af kulturtilbud som teater, musik, museer, biblioteker, svømmehaller, skoler osv.
, men det er vist ikke lige den vej, regeringens politik går, tværtimod ser det ud til med nedskæringer på folkeoplysningen og nedskæringer på kommuner og amter, at det går den modsatte vej.
Så bliver der spurgt under debatten, hvem det er, der skal gå i skolerne, hvem det er, der skal købe ind i butikkerne, hvordan vi sikrer, der er arbejdspladser.
Noget af det, vi gerne vil være med til at sikre fra Enhedslistens side, er, at der bliver bedre muligheder for mindre økologiske fødevareproduktioner rundt omkring i landet.
I øjeblikket er det de store monopoler, der sætter sig fuldstændig på fødevareproduktionen til skade ikke kun for fødevarer, altså for gode fødevarer og for fødevaresikkerhed, men også til skade for en regional udvikling.
Der har Enhedslisten stillet forslag om både tiltag for at forhindre denne monopolisering og tiltag for at give bedre mulighed for små lokale virksomheder.
Det har flertallet desværre ikke ønsket at være med til, men vi vil fortsat arbejde for, at det bliver muligt at drive små alternative virksomheder og på den måde også være med til at skabe lokalproduktion, frem for at alt mælk i Danmark skal køres til ét mejeri.
Det er jo fuldstændig absurd, at økologisk mælk fra Sjælland skal køres til de store mejerier
på den anden side af Storebæltsbroen og hældes på mælkekartoner og så køres tilbage til Storkøbenhavn og sælges, frem for at mejerier på Sjælland kunne få lov til at forarbejde mælken her på Sjælland.
Debatten i dag handler om gode og ligelige levevilkår, uanset hvor i landet man bor.
For os i Enhedslisten betyder det, at det er vigtigt, at der sikres gode og ligelige levevilkår for alle, uanset hvor de bor, ikke kun for de rige og ikke kun for de store erhvervsvirksomheder, men også for alle dem, der er afhængige af, at der er en god offentlig service, alle dem, der er afhængige af, at der er en god kollektiv trafik, og dem, der er afhængige af, at de overhovedet kan få noget at leve af og ikke er nødt til at søge ind til storbyerne for at tigge sig frem på gaden. Så politikken hænger sammen, men desværre er der ikke meget med den nuværende regerings politik, der tyder på, at vi kan opfylde målsætningen foreløbig.